text: Latinamerika - billedkunst og arkitektur
  
  publiceret: 2010-01-29 21:27:52+01:00
  Latinamerika - billedkunst og arkitektur, Den europæiske kolonisering i 1500-t. kom til udtryk i et omfattende kirke- og klosterbyggeri, udført af indkaldte arkitekter og kunstnere med baggrund i spanske og portugisiske traditioner. Bygningerne blev ofte placeret på ruinerne af ødelagte byer, monumenter og helligdomme. Fra 1500- og 1600-t. stammer flere af katedralerne i de store byer bl.a. Mexico City og Puebla i Mexico, Lima og Cuzco i Peru; de er opført i renæssance- og barokstil, men med indianske præg, især i detaljer og udsmykning. Også den mauriske mudéjarstil optræder i mange bygninger. I 1700-t.s byggeri ses den spanske churriguereskstil, der i de latinamerikanske lande fik en endnu mere overdådig udformning end i moderlandet, fx katedralen i Zacatecas i Mexico. Byggestil og udtryksformer fulgte i Brasilien i højere grad de europæiske forbilleder i barok, rokoko og nyklassicisme, da der her ikke var nogen indiansk tradition at bygge på. Billedkunsten udfoldede sig især i tilknytning til kirkebyggeriet, som udsmykning og i form af skulpturer og malerier med religiøse motiver.
  Med 1800-t.s uafhængighedsbevægelser og dannelse af selvstændige stater fulgte også udvikling af mere særprægede — også profane — byggeskikke og kunstneriske udtryksformer.
  Læs videre om litteratur i Latinamerika eller læs om Latinamerika generelt.